मुनस्टोनलाई चितवन च्याम्पियनसिप ट्रफी 
मुनस्टोन क्रिकेट क्लब १७ औं ‘प्रेम मार्केट चितवन च्याम्पियनसिप ट्रफी–२०७७’को विजेता भएको छ । मंगलबार भएको फाइनलमा मुनस्टोनले ग्लोबल इन्टरफेस इस्टर्न क्रिकेट एकेडेमीलाई चार विकेटले हराउँदै उपाधि उचालेको हो ।
चितवन — मुनस्टोन क्रिकेट क्लब १७ औं ‘प्रेम मार्केट चितवन च्याम्पियनसिप ट्रफी–२०७७’को विजेता भएको छ । मंगलबार भएको फाइनलमा मुनस्टोनले ग्लोबल इन्टरफेस इस्टर्न क्रिकेट एकेडेमीलाई चार विकेटले हराउँदै उपाधि उचालेको हो ।प्रतियोगिताको विजेता मुनस्टोनले नगद २० हजार रुपैयाँ र ट्रफी पाएको छ । उपविजेता इन्सर्टनले १० हजार रुपैयाँ प्राप्त गरेको छ । टस जितेर पहिले ब्याटिङ गरेको इस्टर्नले मुनस्टोनलाई २६४ रनको लक्ष्य दिएको थियो । जवाफी ब्याटिङमा मुनस्टोनले ४१ ओभरमा ६ विकेट गुमाएर लक्ष्य पूरा गर्‍यो । मुनस्टोनका लागि योगेन्द्रसिंह कार्कीले ६० बलमा ५२, भीम सार्कीले ३४ बलमा ४६ र लोकेश बमले १८ बलमा ३९ रन बनाए । बलिङमा इस्टर्नका लागि सुमित महर्जनले ९ ओभरमा एक मेडनसहित ४८ रन दिदै ३ विकेट लिए । ब्याटिङका बेला इस्टर्नले निर्धारित ४५ ओभरमा ७ विकेट गुमाउँदै २६३ रन जोडेको थियो । इस्टर्नका नन्दन यादवले अविजित ३५ बलमा ८३, सुमित महर्जनले ३१ बलमा ५१ र कप्तान आकाश थापाले ३६ रन बनाए । मुनस्टोनका लागि भीम सार्की र हरिबहादुर चौहानले समान २ विकेट र योगेन्द्रसिंह कार्कीले एक विकेट लिए ।फाइनलमा मुनस्टोनका योगेन्द्रसिंह कार्की म्यान अफ द म्याच घोषित भए । योगेन्द्र म्यान अफ द सिरिज बने । यस्तै उत्कृष्ट बलर विपिन खत्री र उत्कृष्ट व्याट्सम्यान सुमित महर्जन घोषित भए । उनीहरुले नगद पुरस्कार प्राप्त गरेका छन् । चितवन क्रिकेट संघको आयोजनामा माघ २७ गतेदेखि सुरु भएको प्रतियोगितामा ६ टिमले भाग लिएका थिए । 